Document ID: 32013D0636

IZVEDBENI SKLEP KOMISIJE
z dne 31. oktobra 2013
o spremembi Odločbe 2008/866/ES o nujnih ukrepih za začasno prekinitev uvoza iz Peruja nekaterih živih školjk za prehrano ljudi glede obdobja uporabe
(notificirano pod dokumentarno številko C(2013) 7162)
(Besedilo velja za EGP)
(2013/636/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1) in zlasti člena 53(1)(b)(i) Uredbe,
ob upoštevanju naslednjega:
(1)
Uredba (ES) št. 178/2002 določa splošna načela, ki na ravni Unije in nacionalni ravni urejajo živila in krmo na splošno ter zlasti varnost živil in krme. Določa tudi nujne ukrepe, kadar je očitno, da živila ali krma, uvožena iz tretje države, zelo verjetno pomeni resno tveganje za zdravje ljudi in živali ali za okolje, in kadar takega tveganja ni mogoče zadovoljivo obvladati z ukrepi, ki jih sprejmejo zadevne države članice.
(2)
Po izbruhu hepatitisa A pri ljudeh, povezanega z uživanjem školjk, uvoženih iz Peruja in kontaminiranih z virusom hepatitisa A (HAV), je bila sprejeta Odločba Komisije 2008/866/ES z dne 12. novembra 2008 o nujnih ukrepih za začasno prekinitev uvoza iz Peruja nekaterih živih školjk za prehrano ljudi (2). Navedena odločba se je prvotno uporabljala do 31. marca 2009, vendar je bilo to obdobje uporabe podaljšano do 30. novembra 2013 z Izvedbenim sklepom Komisije 2012/729/EU z dne 23. novembra 2012 o spremembi Odločbe 2008/866/ES o nujnih ukrepih za začasno prekinitev uvoza iz Peruja nekaterih živih školjk za prehrano ljudi glede obdobja uporabe (3).
(3)
Perujski pristojni organ je predložil dodatne informacije o popravnih ukrepih, ki so bili izvedeni za odpravo ugotovljenih pomanjkljivosti v sistemu nadzora nekaterih živih školjk. Vendar številna nerešena vprašanja ostajajo odprta. Zlasti lanskoletni rezultati programa spremljanja ne vključujejo podatkov o nadzoru donaksov (Donax spp), ki so bili ugotovljeni kot izvor izbruha. Zato ni mogoče skleniti, da jamstva, ki jih je do zdaj predložil perujski pristojni organ, zadoščajo za odpravo nujnih ukrepov.
(4)
Konec obdobja uporabe Odločbe 2008/866/ES bi bilo zato treba ustrezno spremeniti.
(5)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
V členu 5 Odločbe 2008/866/ES se datum „30. novembra 2013“ nadomesti z datumom „30. novembra 2014“.
Člen 2
Ta sklep je naslovljen na države članice.
V Bruslju, 31. oktobra 2013

Labels: 3
0
18
6